Jiena r-ranġisa ta' Saron, il-ġilju tal-widien. Bħal ġilju qalb ix-xewk, hekk hi l-maħbuba tiegħi fost ix-xebbiet. Tuffieħa qalb is-siġar tal-foresta hekk huwa l-maħbub tiegħi qalb iż-żgħażagħ. Kollni mixtieqa qgħadt bilqiegħda f'dellu, u ħelu hu l-frott tiegħu għal togħmti. Daħħalni fil-kantini tal-inbid , l-istendard tiegħu fuqi hi l-imħabba. Ejjew għinuni bil-ftajjar taż-żbib, aħjuni bit-tuffieħ, għax imradt bl-imħabba. - Bi driegħu tax-xellug iwieżen rasi, u bil-lemin jgħannaqni. Bniet ta' Ġerusalemm, nitlobkom b'ħerqa, f'ġieħ l-għażżiela jew iċ-ċriev tar-raba' , la tqajmux, le, la tqajmux l-imħabba, qabel ma jogħġob lilha. It-tieni taqsima tal-Għanja L-għarusa Leħen il-maħbub tiegħi: arah, hu ġej, jaqbeż fuq il-muntanji, jitqâbeż fuq l-għoljiet. Il-maħbub tiegħi qisu xi għażżiela, jew ferħ iċ-ċriev. Hemm huwa, wieqaf, wara l-ħajt tagħna, iħares minn ġot-tieqa, u jgħarrex wara l-gradi tal-ħadid. Qabad jitkellem hu, il-maħbub tiegħi, u qiegħed jgħidli: "Maħbuba tiegħi, qum, ejja, sabiħa tiegħi! Għax, ara, għaddiet ix-xitwa, spiċċat ix-xita, marret. Fuq l-art ġa deher il-ward, iż-żmien tal-għana wasal, fuq artna nstama' leħen il-gamiem. Diġà beda mit-tin ħiereġ il-frott, in-nwar tad-dwieli jxerred riħa ħelwa. Maħbuba tiegħi, qum, ejja, ġmiel tiegħi! Ħamiema tiegħi ġewwa x-xquq tal-blat, moħbija ġo xi rdum, urini wiċċek, semmagħli leħnek, għax leħnek ħlejju, u sbejjaħ wiċċek. Aqbdulna l-volpijiet , il-frieħ tal-volpijiet, dawk li jeqirdu d-dwieli, għaliex id-dwieli tagħna ħarġu n-nwar." Hu tiegħi l-maħbub tiegħi, jiena tiegħu, li jirgħa qalb il-ġilji. Qabel ma taqa' s-sirda u d-dellijiet jaħarbu, dur 'l hawn …! Maħbub tiegħi, kun ixbah lill-għażżiela, inkella 'l ferħ iċ-ċriev, fuq il-muntanji ta' Beter .